及第東歸將赴調寄李成季
作者：晁補之
朝代：宋

paragraphs: 先輩觀濤滄海口，長嘯橫槎拂牛斗。
野人醉著夢游天，九門歷盡驚復還。
嘈嘈廣樂猶盈耳，出門依舊重人間。
不知先輩今何往，仙標玉骨天應賞。
千里東歸暮景清，桑麻暗地日銜城。
黄金宮闕初回望，青草恩袍偶自榮。
歸來澣濯親甘旨，却歎京塵誤遊子。
家人飯黍慰辛勤，鄰媼壺漿佐歡喜。
君不見馮驩一劍星闌干，短歌慷慨不堪彈。
男兒得意貴穎脫，功名有分勞躋攀。
折腰正爲五斗米，得飽約君尋故山。